THE ASTEROIDS GALAXY TOUR Består af sangerinde Mette Lindberg og producer og bassist Lars Iversen

Blev dannet i 2007 og udgav debutalbummet ’Fruit’ i 2009

Har hittet med numre som ’Around the Bend’, ’The Golden Age’ og ’Heart Attack’, som du kan lytte til i artiklen

Udgiver ny single 'Surrender' i dag (23. marts)

Spiller i Danmark for første gang i tre år 6. april på Hotel Cecil i København

- Det føles nærmest som posttraumatisk stress og lidt som om, man har været ude i frontlinjen i mange år og fået adrenalinrush hver eneste aften, fortæller Lars Iversen fra en sofa i duoens studie på Vesterbro i København og suppleres af Mette Lindberg:

Det kan føles ligesom at komme hjem fra Roskilde Festival, hvor man har været sammen med alle sine venner og festet konstant i 10 dage Mette Lindberg

- Man har lidt tour-blues. Det kan føles ligesom at komme hjem fra Roskilde Festival, hvor man har været sammen med alle sine venner og festet konstant i 10 dage. Og så er alting helt stille efterfølgende. Det er som om, folk ikke taler samme sprog, når man kommer hjem.

Færdige med navlepilleri og smagsdommeri

Det musikalske makkerpar har dog ikke siddet stille i den tid der er gået siden sidst, offentligheden hørte noget til The Asteroids Galaxy Tour.

Mette Lindberg har haft travlt med at være dommer i to sæsoner af talentprogrammet X Factor på DR1 og vært til børnenes MGP på DR Ultra i år.

Imens har Lars Iversen startet et nyt projekt, Hot Ice, der er mere hiphop-inspireret, og produceret for andre kunstnere, såsom Jacob Bellens.

Og ikke mindst "lagt til side", hver gang der er opstået en ny skitse til noget, der kunne passe ind i The Asteroids Galaxy Tours univers.

Og nu rører duoen for alvor på sig igen og er klar til endnu en tur i møllen med alt hvad det indebærer af nye sange, udgivelser og liveoptrædener.

- Man skal have utroligt mange holdninger som dommer i X Factor, men jeg synes ikke, der er et facit for, hvad der er perfekt, bare man giver sig hen til det. Jeg er glad for at være tilbage i min identitet som sangerinde, der selv står på scenen, frem for smagsdommer. Det gik op for mig, hvor meget jeg savnede det, fortæller Mette Lindberg om sine erfaringer med dommertjansen.

- Man bliver totalt rastløs, når man så ikke spiller koncerter i et helt år. I starten er det meget lækkert at hænge i studiet og pille sig selv i navlen, men nu er det ved at være nok, siger Lars Iversen.

I år vender Lars Iversen og Mette Lindberg stærkt tilbage. Allerførst med en spritny single ’Surrender’ og den første koncert på dansk jord i tre år, som finder sted den 6. april på Hotel Cecil i København.